b'\n_START_ARTICLE_\n2011. aasta Eurovisiooni lauluv\xc3\xb5istlus\n_START_SECTION_\nToimumiskoht\n_START_PARAGRAPH_\nD\xc3\xbcsseldorfis asuv Esprit Arena kuulutati NDR-i poolt 2011. Eurovisiooni lauluv\xc3\xb5istluse toimumiskohaks 12. oktoobril 2010._NEWLINE_Tegemist oli esimese Eurovisiooni lauluv\xc3\xb5istlusega Saksamaal alates riigi taas\xc3\xbchendamisest. L\xc3\xa4\xc3\xa4ne-Saksamaa on korraldanud lauluv\xc3\xb5istlust varem aastatel 1957 ja 1983. _NEWLINE_23 Saksamaa linnale saadeti nende soovil NDR-i poolt n\xc3\xb5udmised lauluv\xc3\xb5istluse korraldamiseks._NEWLINE_Edaspidist huvi n\xc3\xa4itasid \xc3\xbcles kaheksa linna: Berliin, Hamburg, Hannover, Gelsenkirchen, D\xc3\xbcsseldorf, K\xc3\xb6ln, Frankfurt ja M\xc3\xbcnchen. 21. augustil 2010 teatati, et neli linna on ametlikud kandidaadid v\xc3\xb5istluse korraldamiseks. Need neli linna olid Berliin, Hamburg, Hannover ja D\xc3\xbcsseldorf._NEWLINE_\xe2\x96\x88\xe2\x96\x88\xc2\xa0P\xc3\xb5hja-Saksa Ringh\xc3\xa4\xc3\xa4lingu (NDR) ringh\xc3\xa4\xc3\xa4lingu ala.\n_START_SECTION_\nEsprit Arena D\xc3\xbcsseldorf\n_START_PARAGRAPH_\nEsprit Arena on v\xc3\xb5imeline mahutama 24 000 pealtvaatajat lauluv\xc3\xb5istluseks. D\xc3\xbcsseldorfis on hotellikohti 23 000, millele lisanduvad tuhanded voodikohad D\xc3\xbcsseldorfi \xc3\xbcmbruses ning Reini j\xc3\xb5e laevadel. D\xc3\xbcsseldorfi lennujaam on staadionile l\xc3\xa4hedal ning kergej\xc3\xb5ustikuhall oli plaanis kasutada pressikeskusena 1500 ajakirjanikule.\n_START_SECTION_\n\xc3\x9crituse kontseptsioon\n_START_PARAGRAPH_\n13. oktoobril 2010 avalikustati m\xc3\xb5ningaid detaile D\xc3\xbcsseldorfis toimunud v\xc3\xb5istluse kontseptsioonist. Esprit Arena jagatai kaheks eraldatud osaks. \xc3\x9ches staadioni osas oli lava koos publiku istekohtadega. Teises osas paiknesid riietusruumid. Kergej\xc3\xb5ustikuhall Esprit Arena l\xc3\xa4heduses kandis pressikeskuse rolli. Pileteid m\xc3\xbc\xc3\xbcdi seitsmele etendusele (finaal, kaks poolfinaali ning neli peaproovi).\n_START_SECTION_\nFormaat\n_START_PARAGRAPH_\nAlates 2008. aastast on automaatselt kvalifitseerunud finaali "suure neliku" riigid ning korraldajamaa. Kuid 2011. aasta korraldajamaa Saksamaa oli \xc3\xbchtlasi ka "suure neliku" riik ning sellega tekkis finaali \xc3\xbcks t\xc3\xbchi koht. EBU koosolekul Belgradis otsustati, et reegeid ei muudeta ning 2011. aastal osales finaalis 25 riigi asemel 24. 31. detsembril 2010 avaldati osalejate nimekiri, milles teatati, et Itaalia naasmise korral, saab "suurest nelikust" "suur viisik" ning Itaalia p\xc3\xa4\xc3\xa4seb automaatselt finaali koos Saksamaa (korraldaja), Prantsusmaa, Hispaania ja Suurbritanniaga. _NEWLINE_30. augustil 2010 teatati, et lauluv\xc3\xb5istluse korralduskomitee senine juht Svante Stockselius lahkub oma kohalt 31. detsembril 2010. Novembris avaldas EBU pressiteate, et alates 2011. aastast on lauluv\xc3\xb5istluse korralduskomitee juht Jon Ola Sand.\n_START_SECTION_\n\xc3\x95htujuhid\n_START_PARAGRAPH_\nDetsembris 2010 avaldas korraldaja NDR, et lauluv\xc3\xb5istluse \xc3\xb5htujuhtideks said Anke Engelke, Judith Rakers ja Stefan Raab. Anke Engelke on Saksa koomik, n\xc3\xa4itleja ja laulja, kes on Eestis kui Tallinnas toimunud 2010. aasta Euroopa Filmiauhindade gala \xc3\xbcks \xc3\xb5htujuhtidest. Judith Rakers on Saksa ajakirjanik ning saatejuht. Stefan Raab on saatejuht, muusik, muusikaprodutsent ja koomik, kes on lauljana Eurovisiooni lauluv\xc3\xb5istlusel \xc3\xbcles astunud 2000. aastal.\n_START_SECTION_\nOsalevad riigid\n_START_PARAGRAPH_\n31. detsembril 2010 avalikustas EBU, et 2011. aasta v\xc3\xb5istlusel osaleb 43 riiki. D\xc3\xbcsseldorfis oli tagasi v\xc3\xb5istlusel Austria, kes viimati osales 2007. aastal; Itaalia, kes osales viimati 1997. aastal; San Marino, kes oli varem osalenud vaid 2008. aastal ning ka Ungari, kes osales viimati 2009. aastal. Ka Montenegro esitas avalduse osalemiseks, kuid v\xc3\xb5ttis selle tagasi kaks p\xc3\xa4eva enne t\xc3\xa4htaega. _NEWLINE_Slovakkia teatas esialgu, et eemaldub 2011. aasta v\xc3\xb5istlusest rahaliste probleemide t\xc3\xb5ttu ning naaseb 2012. aastal. Samas ei v\xc3\xb5tnud Slovakkia Televisioon enne t\xc3\xa4htaega ametlikult tagasi osalemisavaldust ning lisati seega EBU poolt osalevate riikide nimekirja. STV teatas veel jaanuariski, et kindlasti soovib eemalduda v\xc3\xb5istlusest, kuid kuna ametlikult ei olnud seda tehtud, loosis EBU Slovakkia osalema teise poolfinaali. Hiljem kinnitas STV, et nad j\xc3\xa4tkavad siiski osalemist lauluv\xc3\xb5istlusel, et mitte maksta suurt trahvi, mis hilise eemaldumise korral neile m\xc3\xa4\xc3\xa4rataks.'